ועדת הכספים, כנסת 18, פרוטוקול מספר 723, 2011-03-29 00:00

משה גפני: אני מחדש את ישיבת ועדת הכספים.

משה גפני: על סדר היום שינויים בתקציב לשנת 2011.

משה גפני: פנייה מספר 50 – משרד הרווחה

חנן פריצקי: הפנייה נועדה לאפשר שינויים פנימיים בתוך משרד הרווחה, בעיקר לתגבר תרגום לחירשים, לתקצב את נושא האפוטרופוס מיד בהתחלת שנה, ושינויים פנימיים.

פניה קירשנבאום: מאיפה אתם לוקחים את הכסף?

חנן פריצקי: למה?

חנן פריצקי: לתרגום?

פניה קירשנבאום: לכל.

חנן פריצקי: מתוך סעיפים פנימיים.

חנן פריצקי: אנחנו עושים הסטה תקציבית מתוך מקורות פנימיים שלנו.

פניה קירשנבאום: מתוך איזה מקורות?

חנן פריצקי: אגף השיקום.

חנן פריצקי: אנחנו מעבירים שם סעיפים שונים.

פניה קירשנבאום: למה לא מומשו הסעיפים של השיקום?

חנן פריצקי: כל שנה תוך כדי יש פרויקטים שקצת מתעכבים או קצת מתמשכים ואנחנו מורידים ומעבירים.

פניה קירשנבאום: איזה פרויקטים לא מתממשים?

חנן פריצקי: יש פרויקטים שמתחילים לאט, בעיקר פרויקטים חדשים שאנחנו מקבלים תקציב בהתחלת השנה ולוקח זמן עד שיוצא מכרז.

פניה קירשנבאום: אם הפרויקט הזה יתפתח עד סוף השנה?

חנן פריצקי: אנחנו נעביר כספים.

חנן פריצקי: בדרך כלל בפרויקטים חדשים, מה שקורה זה שמתחילים במרץ-אפריל במקום בינואר ונחסכים כספים.

פניה קירשנבאום: כשתקצבתם, ידעתם שזה יתחיל במרץ-אפריל ולא בינואר?

חנן פריצקי: מראש אנחנו מתקצבים את זה בתקציב מלא, כי אם את מתקצבת את זה בהתחלה בתקציב חסר, אחרי כן בבסיס, חסר לך לאחר מכן.

חנן פריצקי: בדרך כלל השאיפה שלנו היא להתחיל את המכרזים קודם, בתחילת השנה, אבל תמיד יש כל מיני דברים – המשרד גדול – וכל הדברים האלה לוקחים זמן.

חנן פריצקי: אנחנו מתגלגלים, כמו שאומרים, למקומות בהם יש לנו בעיות.

פניה קירשנבאום: למה לא תקצבתם את התרגום לחירשים?

חנן פריצקי: מהבחינה הזאת הייתה שם בעיה.

חנן פריצקי: היקף התרגום עלה הרבה יותר ממה שחזינו.

חנן פריצקי: אנחנו רואים גידול מאוד גדול בצריכה ואנחנו נצטרך להוסיף שם עוד כסף במהלך השנה, וזה מה שאנחנו עושים.

פניה קירשנבאום: מאיפה תוסיפו כסף בהמשך השנה אם יחסר לכם?

חנן פריצקי: שוב, או שאנחנו מתגלגלים עם עצמנו בתוך התקציב או שאנחנו מנסים לעשות הסדרים עם משרד האוצר.

חנן פריצקי: בשלב זה אנחנו מתגלגלים לבד.

משה גפני: בסדר.

משה גפני: אנחנו מצביעים.

משה גפני: ה צ ב ע ה פנייה מספר 50 – אושרה פה אחד

פניה קירשנבאום: רביזיה על הסעיף הזה.

משה גפני: יש כאן רביזיה על משרד התקשורת.

טמיר כהן: הייתה לנו פנייה מספר 52 ו-53 ששלושה חברי כנסת הגישו רביזיה – אחמד טיבי, אורי אריאל ומשה גפני.

אחמד טיבי: השאלה אם נמצאים כאן נציגים של משרד התקשורת.

משה גפני: מסירים את הרביזיה?

אורי אריאל: לא.

אחמד טיבי: לא.

אחמד טיבי: אתמול הם פנו אלי במזנון וביקשתי שסמנכ"ל משאבי אנוש יתקשר אלי, אבל הוא לא התקשר.

אחמד טיבי: אני לא מסיר את הרביזיה.

פניה קירשנבאום: אני מבקשת לציין ברביזיה שאני רוצה לקבל מהאוצר הסבר שהוא מתכוון לתגבר את התרגום לחירשים במשרד הרווחה.

פניה קירשנבאום: עכשיו מתגברים מסעיף שיקום ואני רוצה לדעת שכאשר הכסף הזה נגמר, איך האוצר מתכוון לתגבר את הסעיף.

משה גפני: פנייה מספר 51 – ניצולי שואה אין רפרנט.

אחמד טיבי: תצביע.

משה גפני: יש מישהו שיכול להסביר את זה?

משה גפני: יכולים לדאוג שמישהו יבוא להסביר?

משה גפני: תודה.

משה גפני: פנייה מספר 57 – מינהל מקרקעי ישראל אין רפרנט.

משה גפני: פנייה מספר 68 – משרד התשתיות

אמיר אדרי: הפנייה נועדה להעביר כספים ממינהל האדמה והים מאחר שיש עיכוב באיחוד.

אמיר אדרי: הכספים הועברו בהנחה שיהיה איחוד.

משה גפני: איחוד בין מה למה?

אמיר אדרי: איחוד בין המכון הגיאולוגי למחקר ימים ואגמים, המכון הססמי.

אמיר אדרי: זה אמור להיות הגוף המאוחד.

אמיר אדרי: מאחר שיש עיכובים, אנחנו חייבים להעביר את הכסף לגוף הרלוונטי שזה המכון הססמי וחקר ימים ואגמים.

משה גפני: למה יש עיכוב?

אמיר אדרי: זה נובע מהמשא ומתן עם הממונה על השכר.

אמיר אדרי: הם דורשים שינוי בשכר, כך שיהיה מתאים לדרישות שלהם.

אמיר אדרי: כרגע זה במשא ומתן.

משה גפני: אולי באמת ניתן למשרד האוצר לנהל את משרד התשתיות ונבטל את המשרד?

אמיר אדרי: לא, זה לא קשור לזה.

משה גפני: יש העברת מידע שהממונה שם צריך לתת לרשות המסים ומשרד האוצר קובע את העובדים.

פניה קירשנבאום: וגם שכר לעובדים.

משה גפני: וגם שכר לעובדים.

אמיר אדרי: זה חלק מהמשא ומתן.

אמיר אדרי: זה עניין שהולך להיסגר.

משה גפני: אנחנו מצביעים.

משה גפני: ה צ ב ע ה פנייה מספר 68 – אושרה פה אחד פנייה מספר 70 -

אנסטסיה סורוקינה: המשרד לביטחון פנים.

אנסטסיה סורוקינה: הפנייה נועדה לתגבר את תקציב המשרד לביטחון פנים בסך של 39 שיאי כוח אדם לשם הקמת מינהלת ארצית לכבאות בהתאם להחלטת הממשלה האחרונה, 2699.

משה גפני: 39 תקנים חדשים.

אנסטסיה סורוקינה: כן.

משה גפני: למה?

אנסטסיה סורוקינה: תשעה מהם הולכים למטה של המשרד לביטחון פנים כתגבור המשרד כי הם מקבלים משרד חדש, את הכבאות ולכן הם צריכים תגבור.

אנסטסיה סורוקינה: 14 הולכים לבית הספר לכבאות ו-16 למינהלת ההקמה.

משה גפני: מה זה מינהלת ההקמה?

אנסטסיה סורוקינה: מערך שיוקם, מערך הכבאות.

אנסטסיה סורוקינה: האנשים האלה יקימו את מערך הכבאות בהתאם להחלטת הממשלה.

משה גפני: לא הבנתי.

משה גפני: מוסיפים תשעה תקנים, את זה אני מבין.

אנסטסיה סורוקינה: לתגבור המשרד.

משה גפני: תגבור המשרד בשביל מערך הכבאות שעובר אליהם.

משה גפני: איפה הם היו קודם?

אנסטסיה סורוקינה: הם לא היו.

משה גפני: הכבאות הייתה במשרד הפנים ולא היה להם התקנים האלה?

אנסטסיה סורוקינה: לא.

אנסטסיה סורוקינה: אלה תקנים נוספים.

משה גפני: למה צריך תקנים נוספים?

משה גפני: עד עכשיו היה טוב.

אנסטסיה סורוקינה: הם צריכים תקנים בחשבות, הם צריכים תקנים בביקורת, הם צריכים תקנים באגף השכר.

משה גפני: לא הבנתי.

משה גפני: עד עכשיו במשרד הפנים לא הייתה ביקורת וחשבות?

אנסטסיה סורוקינה: היה אבל לא היה מספיק.

אנסטסיה סורוקינה: אנחנו מקימים מערך כבאות חדש ויותר גדול מכפי שהיה קודם לכן.

פניה קירשנבאום: היא לא מבינה את השאלה שלך.

פניה קירשנבאום: היא מתייחסת למשרד לביטחון פנים ואתה מתייחס למשרד הפנים.

אנסטסיה סורוקינה: לא, אני הבנתי.

פניה קירשנבאום: מעבירים תקנים ממשרד הפנים למשרד לביטחון פנים?

אנסטסיה סורוקינה: לא, לא מעבירים תקנים אלא מוסיפים תקנים חדשים.

משה גפני: אבל אם הייתה שריפה בארץ, משרד הפנים היה ממונה על זה, לא היה חשב שיתפעל את זה?

אנסטסיה סורוקינה: אני לא יודעת מה היה.

משה גפני: איך הייתה יכולה להיות שריפה בלי חשב?

אנסטסיה סורוקינה: אני לא יודעת מה היה.

אמנון כהן: לכן לא אישרו תקציב, כי לא היה חשב.

משה גפני: בסדר, אני לא מקשה.

משה גפני: היא לא אשמה אלא מישהו אחר אשם.

משה גפני: זאת אומרת, תשעה תקנים.

אנסטסיה סורוקינה: למשרד.

משה גפני: זאת אומרת, מוסיפים עכשיו תקנים שלא היו בעבר.

משה גפני: מתגברים את הנושא של מערך הכבאות שנמצא עכשיו במשרד לביטחון פנים.

אנסטסיה סורוקינה: נכון.

משה גפני: 14 מיליון שקלים הולכים לבית הספר לכבאות.

אנסטסיה סורוקינה: נכון.

משה גפני: 16 מיליון שקלים הולכים, למה?

אנסטסיה סורוקינה: למערך כבאות עצמו.

משה גפני: מה למשל?

משה גפני: מה עושים עם מיליון מתוך ה-16 מיליון?

אנסטסיה סורוקינה: למשל לסגן הנציב, תפקיד שלא היה ועכשיו יהיה תקן חדש.

ציון פיניאן: 39 תקנים, 14 לבית הספר.

משה גפני: כן, סליחה.

משה גפני: מה זה ה-16?

אנסטסיה סורוקינה: מינהלת ההקמה.

אנסטסיה סורוקינה: מוסיפים תקנים חדשים כמו סגן נציב וכל מיני מפקדים שלא היו קודם ועכשיו מוסיפים אותם.

אנסטסיה סורוקינה: בונים מערך כבאות עם מבנה חדש.

משה גפני: זאת אומרת, מוסיפים 39 תקנים למערך הכבאות החדש, למינהלת הכבאות שמצויה במשרד לביטחון פנים.

אנסטסיה סורוקינה: כן.

משה גפני: אנחנו מצביעים.

משה גפני: ה צ ב ע ה פנייה מספר 70 – אושרה פה אחד פניות מספר 73 עד 77 ו-82 – משרד האוצר

אפרת תבור: הפנייה היא לתגבור שוטף של משרד האוצר ב-22 מיליון שקלים.

אמנון כהן: למה?

אפרת תבור: 6 מיליון שקלים הם מסעיף פיתוח שלנו לסעיף שוטף.

אפרת תבור: 4.5 מיליון שקלים הם להסדרת תקצוב חברת ענבל.

אפרת תבור: אנחנו לוקחים את חברת ענבל לתוכנית אחת שתכלול את כל התקצוב של התוכנית.

אמנון כהן: לאיזה צורך?

איתמר שושנה: ברשותך, אני אתייחס.

איתמר שושנה: חברת ענבל לפי החלטת ממשלה הוכרזה כזרוע הארוכה של ממשלת ישראל.

איתמר שושנה: מטרת הפנייה היא לאגד את כל התקנות אשר שימשו למימון רכישת שירותים מהחברה תחת תוכנית אחת להסדרת יכולת השליטה והפיקוח של רכישת השירותים מהחברה על ידי האגף החשב הכללי.

ציון פיניאן: היא בלעדית?

ציון פיניאן: מונופולית?

איתמר שושנה: לא, ממש לא.

איתמר שושנה: זאת חברה ממשלתית שבהחלטת ממשלה הוכרזה כזרוע הארוכה של הממשלה והמטרה של החלק הספציפי הזה בפנייה הוא בעצם לקחת את כל התקנות ששימשו לרכישת שירותים מהחברה הזאת, לאגד אותם תחת תוכנית אחת ולאפשר בקרה ופיקוח יעילים על כל מהלך הרכישה.

משה גפני: מה עושה חברת ענבל?

פניה קירשנבאום: למה צריך להוסיף כסף, אם זה כבר היה קיים.

איתמר שושנה: התוספת שאתם רואים כאן, זאת העברה של תקנות שישבו בסעיף 13, סעיף הוצאות שונות והכנסתם לגג משרד האוצר על מנת שכל פעילות רכישת השירותים של האוצר מהחברה ישוקפו בתוך זה.

אמנון כהן: רק של האוצר או גם משרדי ממשלה אחרים?

איתמר שושנה: יש משרדים אחרים שרוכשים שירותים מחברת ענבל כמו משרד התעשייה.

פניה קירשנבאום: עד כמה שאני יודעת, אם הכסף הזה היה מיועד לחברת ענבל, זה לא היה צריך לשבת בשונות כי שונות מיועד לדברים אחרים.

איתמר שושנה: לכן אנחנו מוציאים את זה משונות ושמים את זה בתוכנית אחת.

איתמר שושנה: ענבל, כפי שכולנו מכירים, מנהלת את הקרן הפנימית לביטוחי ממשלה וכן מנהלת אגפים אחרים אשר מספקים שירותים לממשלה.

איתמר שושנה: מטרת הפנייה היא לאגד את הכול, כמו שאמרתי, בתוכנית אחת ולאפשר גם לכם וגם לנו פיקוח נאות יותר על הפעילות.

פניה קירשנבאום: אני מציעה במקום פיקוח, שתגישו לנו הצעה איך אתם מתמודדים עם ההתייקרות בתעריפי הביטוח בעולם ואיך חברת ענבל מתמודדת עם הביטוח של הרכוש הממשלתי עקב התייקרות התעריפים.

איתמר שושנה: חברת ענבל בעצם מתפעלת את הקרן הפנימית לביטוחי ממשלה.

איתמר שושנה: הקרן הפנימית היא ישות משפטית נפרדת שמתופעלת בתוך חברת ענבל והיא לא חברה בבעלות ענבל אלא היא חברה בבעלות ממשלת ישראל.

איתמר שושנה: הקרן היא ישות שמחזיקה בממשלה.

איתמר שושנה: ענבל היא רק הגורם המתפעל.

איתמר שושנה: אני לא אדבר בשם הקרן עצמה אבל אני כן יכול להגיד שחברת ענבל מתמרצת משרדי ממשלה כאלו ואחרים לבצע סקר סיכונים וסקר נכסים בצורה מלאה ביותר.

פניה קירשנבאום: זאת לא הייתה השאלה.

איתמר שושנה: אם תוכלי לחדד, אני אשמח לענות.

פניה קירשנבאום: אני אמרתי שבעקבות שורה של רעידות אדמה בעולם, הביטוח המשני בעולם התייקר מאוד.

פניה קירשנבאום: יש סכום כסף שהמדינה שמה בתקציב לביטוח של הרכוש הממשלתי.

איתמר שושנה: אכן.

פניה קירשנבאום: אני שואלת איך אתם מתמודדים עם התייקרות התעריפים לביטוח בביטוחי משנה.

איתמר שושנה: חברת ענבל רוכשת ביטוחי משנה בהסכמים.

איתמר שושנה: הקרן בעצם רוכשת ביטוחי משנה בהסכמים ארוכי טווח עם חברות ביטוח אחרות בעולם.

איתמר שושנה: כמו כן היא מגדרת את הסיכונים שלה בפיקדונות אצל הממשלה.

איתמר שושנה: אני לא חושב שאני יכול להגיד לך כרגע בדיוק מה התוכנית ארוכת הטווח של הממשלה להתמודד עם שינויים בתעריפי הביטוח, אבל אני כן יכול להגיד שתפעול הקרן בא לספק פתרון ומענה לבעיה הביטוחית הזאת.

איתמר שושנה: בנוסף, בהמשך לשאלתך, באותה פנייה יש בקשה לתקצוב סכום של 3.5 מיליוני שקלים עבור ניהול נכסים פיננסיים וסיכונים תפעוליים.

איתמר שושנה: הסיכון התפעולי שבעצם אנחנו רוצים להתמודד אתו הוא סיכון תפעולי שבעצם בהחלטת ממשלה הוחלט לצאת לפיילוט של תחילת ניהול סיכונים תפעולי ודוגמה לסיכון תפעולי הם כמויות כבדות מאוד של רשלנות רפואית במערכת הבריאות, בקרה כספית על נושא מערך התמחור, שיפור יכולת הנזילות וההון הממשלתי.

משה גפני: למה צריך את הכסף?

איתמר שושנה: כדי להתחיל להרים את מערכת ניהול הסיכונים.

פניה קירשנבאום: הכסף לא מיועד לביטוחים?

איתמר שושנה: לא.

פניה קירשנבאום: הכסף מיועד לניהול סיכונים ודברים כאלה.

משה גפני: מה פירוש לניהול סיכונים?

איתמר שושנה: אני אסביר.

איתמר שושנה: מה זה אומר ניהול סיכונים?

משה גפני: לא.

משה גפני: אתם לוקחים עוד אנשים?

איתמר שושנה: אנחנו קודם כל מעסיקים יועצים שעוזרים לנו.

משה גפני: חדשים?

איתמר שושנה: כן.

איתמר שושנה: לא עובדים אלא אנחנו רוכשים שירותי יעוץ שיעזרו לנו לפתח מערכת לניהול סיכונים.

איתמר שושנה: אני אתן דוגמה קלאסית.

איתמר שושנה: רשות המסים היא גוף שבעצם מהווה את עיקר מקורות הכנסות המדינה.

איתמר שושנה: רוב הכנסות המדינה מגיעות מרשות המסים.

איתמר שושנה: אין כרגע ניהול סיכונים תפעולי ברשות המסים.

איתמר שושנה: זאת אומרת, קיימים סיכונים מובנים של היעדר גבייה, גבייה ביתר או גבייה בחסר, שכרגע לא מנוהלים.

משה גפני: מה זה לא מנוהלים?

משה גפני: רשות המסים מנהלת את זה.

איתמר שושנה: הסיכון לא מנוהל.

משה גפני: מה זה הסיכון?

איתמר שושנה: דוגמה.

איתמר שושנה: אתה מגיע לבנק ואתה רוצה לקחת הלוואה, לבנק יש מודל ניהול סיכונים לפי תקנות בזל 2 שיודע מה היסטוריית האשראי שלך, מה רמת הסיכון שלך, היו לך עיקולים, אין לך עיקולים, כמה אתה בתור לקוח מסוכן.

משה גפני: זה בבנק.

משה גפני: מה ברשות המסים?

איתמר שושנה: ברשות המסים אין מערכת שבאה ואומרת שהפקיד הזה עשה איקס פעולות של הפחתת חוב, כמה פעולות כאלו בוקרו וכמה פעולות כאלה לא בוקרו.

איתמר שושנה: מדובר כאן בפרויקט שהיכולת שלו לחסוך עלויות תפעוליות או לחסוך סיכונים של אי גבייה או ניצול יתר של כספי מדינה הן אדירות.

איתמר שושנה: משקיעים כאן כמה מיליוני שקלים בשנה כדי לגדר סיכון של מאות מיליוני שקלים בשנה.

משה גפני: זאת אומרת, יש פקיד במס הכנסה שהוא גבה פחות מהנישום.

איתמר שושנה: כן.

איתמר שושנה: הוא הפחית לו קנס.

משה גפני: מה הסיכון?

משה גפני: מה אתה הולך לעשות עכשיו?

איתמר שושנה: אני רוצה לפקח איזשהו כלי שייתן לי יכולת למדוד איזה הפחתת קנסות היו.

משה גפני: זה לא פועל בתוך המשרד עצמו?

משה גפני: מה אנשים עושים?

איתמר שושנה: המשרד מתפעל באופן שוטף.

איתמר שושנה: אין לו כלי שלוקח מודלים של ניהול סיכונים שמוכרים בעולם כמו מודל קוזו, כמו מודל שמיושם בארצות הברית לפיק חוק אוקלי 404 ו-303 שנותן כלי מדיד להנהלת המשרד ולבלי היכולת לקבל החלטות למדוד איפה קיים סיכון בתוך הארגון שלהם כשבע

איתמר שושנה: צם הסיכון הזה עולה למדינה כסף.

משה גפני: מישהו הבין?

איתמר שושנה: אני יכול לתת דוגמה נוספת.

משה גפני: אני לא מבין, איך מפקחים על האנשים, אין מנהל?

איתמר שושנה: אנשים קיימים.

איתמר שושנה: אתן לך דוגמה.

משה גפני: מישהו גבה פחות או גבה יותר, לא מפקחים עליו?

איתמר שושנה: אדוני יושב ראש הוועדה, אתן לך דוגמה.

איתמר שושנה: אם אתה רוצה לכרות מנהרה, אתה יכול להביא מאה כורים, אבל אם לא תיתן להם מקוש ומעדר, הם לא יכרו את המנהרה, הם לא יוכלו לכרות אותה.

איתמר שושנה: הם יוכלו לנסות ולרצות, הם יעבדו עם כלים בסיסיים, אבל צריך לתת להם את הכלים הטובים ביותר לבצע את התפקיד באופן ובצורה הטובה ביותר שבסוף תחסוך למדינה מאות מיליוני שקלים בשנה.

איתמר שושנה: זאת מטרת העל שלנו.

משה גפני: היא לא תחסוך למדינה אלא היא תיקח מאנשים יותר כסף.

איתמר שושנה: המטרה היא לא להגיד תיתן או לא תיתן.

איתמר שושנה: המטרה היא לעבוד לפי החוק בצורה מסודרת ולפקח.

משה גפני: אתה רוצה להגיד לי שעובד רשות המסים הוא לא פועל על פי חוק?

משה גפני: הוא איש מיומן.

איתמר שושנה: אני אומר שאני לא יודע.

איתמר שושנה: אני אומר שאני רוצה את הכלי.

משה גפני: לגבי הבנק, הבנתי.

משה גפני: הבנק צריך לתת הלוואה למישהו, צריך לקחת על עצמו סיכון, צריך לבדוק מה רמת האשראי שלו ומה היכולות שלו ויש סיכונים.

משה גפני: מה כאן הסיכון?

משה גפני: שהעובד יעשה את עבודתו.

איתמר שושנה: במערכת הבריאות אנחנו משלמים מאות מיליוני שקלים תביעות בגין רשלנות רפואית.

איתמר שושנה: אף אחד לא בא ומנתח האם במחלקה מסוימת רופא מסוים או פעילות מסוימת מייצרת נזק מתמשך לאורך זמן, האם דבר כזה קיים והאם צריך לטפל בו.

איתמר שושנה: הכלים האלה לא קיימים כרגע.

איתמר שושנה: המטרה היא לייצר את הכלים ולזהות סיכונים תפעוליים שעולים איקס כסף – אני לא יכול להגיד לך עכשיו אפילו כמה כסף זה עולה כי אין לנו את הכלים לאמוד אותם – והמטרה היא לייצר את הכלים כדי למנוע סיכונים תפעוליים של הממשלה שיכולים לעלות מאפס שקלים עד בלי סוף.

משה גפני: עד היום עשו את זה?

איתמר שושנה: לא.

איתמר שושנה: היה פיילוט שהתחיל בשנה שעברה.

איתמר שושנה: בעצם אנחנו מתחילים ברשות המסים, שזה מבחינתנו סיכון תפעולי הכי גבוה.

משה גפני: מה קרה בפיילוט?

איתמר שושנה: קודם כל, תחילת הפיילוט היא היערכות.

איתמר שושנה: כשמתחילים את הפיילוט ממפים את כל תהליכי העבודה הקיימים, מזהים את כל תהליכי החקיקה וכל נוהלי העבודה הקיימים והרלוונטיים, ובונים הצעה לפיתוח כלי שיאפשר את יכולת הבקרה והאכיפה.

איתמר שושנה: כרגע אנחנו סיימנו את שלב המיפוי ושלב הייתכנות ורוצים לעבור לשלב הייזום.

איתמר שושנה: זאת אומרת, פיתוח המערכת ולהתחיל לייצר כלים למנהלים שיוכלו לנהל את הארגון שלהם.

פניה קירשנבאום: אנחנו נדרשים, וכל הגופים נדרשים, על ידי האוצר לתקצב את עצמם, לבנות תוכניות לשנה הבאה ואנחנו שורפים כאן חודשיים-שלושה לקראת סוף שנה ובונים תקציב דו שנתי.

פניה קירשנבאום: פרויקט פיילוט היה קיים בשנה שעברה ולא ברור למה הפרויקט הזה לא תוקצב על ידי האוצר בבסיס התקציב ואנחנו נמצאים שלושה חודשים אחרי אישור תקציב דו שנתי כשאנחנו עושים שינויים, למרות שפרויקט הפיילוט כבר היה קיים בשנה שעברה.

משה גפני: את מציעה לא לאשר את זה עכשיו?

פניה קירשנבאום: אני בכל מקרה אגיש רביזיה.

משה גפני: השאלה אם לא לאשר את זה.

פניה קירשנבאום: שיגישו הסברים למה זה קורה ומה קורה.

איתמר שושנה: ברשותך יושב ראש הוועדה, בתגובה לדברים שנאמרו.

איתמר שושנה: הכספים אכן תוקצבו.

איתמר שושנה: הם היו קיימים בתקציב הוצאות שונות.

איתמר שושנה: אנחנו כמשרד לא חושבים שפעילות ליבה של המשרד צריכה להופיע בסעיף שהוא לא של המשרד.

איתמר שושנה: המטרה היא להציג שקיפות ולאפשר לכם לראות בצורה נכונה ומהימנה מלמעלה מהי באמת היקף פעילות המשרד.

איתמר שושנה: היינו יכולים לתקצב את זה בקלות בסעיפים עלומים, אבל המטרה היא להכניס את זה פנימה כי אנחנו עומדים באמות המידה שאנחנו מציבים לאחרים.

משה גפני: את מי מבטחת ענבל?

איתמר שושנה: ענבל היא חברת ביטוח שמתחתיה פועלת הקרן הפנימית לביטוחי ממשלה.

איתמר שושנה: הקרן הפנימית מבטחת את כל רכוש ממשלת ישראל לפי מודל גבייה מסוים שבעצם משרדים משלמים אחוז מסך הנכסים המבוטח שלהם.

משה גפני: גם את התלמידים מבטחים?

איתמר שושנה: כן.

משה גפני: כל התלמידים?

איתמר שושנה: כן.

משה גפני: למה הפסיקו לבטח את תלמידי המוכר שאינו רשמי?

איתמר שושנה: אני לא יודע.

משה גפני: הלאה.

איתמר שושנה: קיים תמריץ למשרדים להגביר את יכולת מיפוי הנכסים שלהם.

איתמר שושנה: זאת אומרת, אם משרד מגיע ואומר שהוא עשה סקר נכסים, בדק, שיפר את רמת המיגון, התקין התקני כיבוי אש, תעריפי הביטוח שלו יורדים.

משה גפני: זה ברור.

משה גפני: הבנתי.

משה גפני: בסדר.

משה גפני: הלאה.

משה גפני: מה עוד אתה רוצה?

אפרת תבור: זהו.

אפרת תבור: בנוסף הפנייה מכילה גם תקצוב של 6.5 מיליון שקלים לקמפיין פרסומי לטובת מס הכנסה שלילי.

אפרת תבור: 230 אלף שקלים בגין הסכם ועד שהיה עם עובדי המשרד לגבי כוננויות.

אפרת תבור: היתר אלה הסטות פנימיות.

משה גפני: מה זה עם חברת החשמל?

פניה קירשנבאום: בבתי חולים יש כוננויות, בכנסת יש כוננויות כשאנחנו עובדים עד 4 בבוקר.

אמנון כהן: מה זה כוננויות?

משה גפני: הם צריכים לעשות העברה.

אפרת תבור: לגבי חברת החשמל.

עמית סדן: בנוגע לחברת חשמל, יש החלטת ממשלה משנת 2008 לפיה מעגנים את הקמת חברת הייצור החדשה.

עמית סדן: הסכום נועד להון התחלתי, לתשלום שכר עבור מנכ"ל וחברי דירקטוריון.

פניה קירשנבאום: עוד אין חברה אבל תהיה.

אפרת תבור: יש חברה.

עמית סדן: החברה הוקמה ואנחנו מזרימים את ההון ההתחלתי רק לתשלום שכר.

משה גפני: יש יושב ראש?

עמית סדן: יש מנכ"ל.

עמית סדן: אלי דליצקי.

משה גפני: והוא מקבל שכר.

עמית סדן: כשנעביר את הפנייה, הוא יקבל.

משה גפני: מה עם הדירקטורים?

עמית סדן: יש חברי דירקטוריון.

משה גפני: יש ביניהם ערבים?

עמית סדן: אני לא יודע.

פניה קירשנבאום: יש ביניהם עולים?

עמית סדן: אני גם לא יודע.

אחמד טיבי: יש חוק.

אחמד טיבי: אין חוק לעולים.

אחמד טיבי: המדינה היא של העולים.

פניה קירשנבאום: אנחנו נציע גם את החוק הזה.

פניה קירשנבאום: אתה בטח תתמוך.

אחמד טיבי: תציעי.

אחמד טיבי: אתם בקואליציה.

אחמד טיבי: אתם המפלגה הכי חזקה בקואליציה.

משה גפני: אנחנו נצטרך עוד הסברים על הפנייה הזאת.

משה גפני: נכון?

פניה קירשנבאום: כן.

איתמר שושנה: יושב ראש הוועדה, אם אפשר להוסיף, ברשותך.

איתמר שושנה: החלק הארי שבעצם דיברנו בפנייה הזאת הוא בעצם יישום של שתי החלטות ממשלה.

איתמר שושנה: אנחנו בעצם קיבלנו את האחריות לבצע אותן.

משה גפני: לעבור לדום?

איתמר שושנה: חלילה וחס.

משה גפני: אנחנו נמשיך את זה בישיבה הבאה.

משה גפני: פניות מספר 88 ו-89 - מכון היצוא

רפי ברנדר: מכון היצוא הוא זרוע של המשרד לצורך ביצוע פעולות קידום יצוא וסיוע לחברות ישראליות בהשתתפות בפעולות בשווקים בחוץ לארץ.

רפי ברנדר: מדובר על השלמת התקציב לפעולה לפי תוכנית עבודה שאושרה על ידי מנכ"ל המשרד למכון היצוא.

משה גפני: אנחנו מצביעים.

משה גפני: ה צ ב ע ה פניות מספר 88 ו-89 – אושרו פה אחד פנייה מספר 51 – ניצולי שואה

קריאה: הפנייה נועדה לתקצב תוכנית לשיפור השירות ברשות לזכויות ניצולי השואה וכן להגדיל את ההוצאה המותנית בהכנסה.

פניה קירשנבאום: מה זה מותנה בהכנסה ולאיזה מטרה?

משה גפני: רגע.

משה גפני: לא הבנתי לפני כן.

משה גפני: על איזה סכום את מדברת?

קריאה: סכום שיפור השירות הוא מיליון ו-350 אלף שקלים, ליישום חוק הטבות לניצולי שואה, נזקקים, וההוצאה המותנית בהכנסה היא לתגמולים לנכים ברשות לזכויות ניצולי השואה.

משה גפני: אנחנו מצביעים.

משה גפני: ה צ ב ע ה פנייה מספר 51 – אושרה פה אחד

אורי אריאל: מה אתה עושה עם הפנייה של מינהל מקרקעי ישראל?

אמנון כהן: הרפרנט של המינהל הגיע?

קריאה: כן.

משה גפני: פנייה מספר 57 –

עמית סדן: הפנייה נועדה לבצע שינויים פנימיים בהתאם לביצוע בפועל, תגבור תקציב ניהול ואחזקה של נכסי רשות הפיתוח, תגבור תקציב השמירה על קרקע ותקצוב קדם מימון עבור פרויקטים שהמינהל מקדם.

משה גפני: למשל?

עמית סדן: פרויקטי דיור.

אחמד טיבי: איפה בדיוק?

עמית סדן: בכל רחבי הארץ.

אחמד טיבי: איפה?

אמנון כהן: טייבה.

אחמד טיבי: בטייבה יש?

עמית סדן: אני לא יודע, אבל אפשר לבדוק.

אחמד טיבי: רביזיה.

משה גפני: אנחנו מצביעים.

משה גפני: ה צ ב ע ה פנייה מספר 57 – אושרה פה אחד

אחמד טיבי: רביזיה.

משה גפני: חבר הכנסת אחמד טיבי מבקש רביזיה.

משה גפני: הסעיף הבא יהיה רביזיות.

משה גפני: אני לא יודע אם אני אצביע אבל הרביזיה נמצאת על סדר היום כבר שבוע.

משה גפני: פנייה מספר 69 – מכסות המים

עדי חכמון: הפנייה נועדה לתקצב תשלומים לתמיכה בגין הקיצוץ במכסות לחקלאים משנת 2009 ולהוסיף 259 אלף שקלים בהוצאה מותנית בהכנסה לצורך תשלום דמי חקירה לקו צינור אילת-אשקלון על ידי מתקן ההתפלה באשדוד.

משה גפני: לא הבנתי כלום.

משה גפני: מורידים מהתמיכה מהחקלאים 4.5 מיליון שקלים?

עדי חכמון: יש כאן שני דברים שנעשו בסעיף הזה.

עדי חכמון: הוספנו לתמיכה בחקלאים 5.5 מיליון שקלים וחוץ מזה הייתה איזו התחשבנות עם משרד החקלאות על קידוחי שמיר.

משה גפני: איפה את רואה את החמישה מיליון?

עדי חכמון: בסך הכול אנחנו רואים במינוס 4.5.

עדי חכמון: יש לנו פלוס ואחר כך יש לנו מינוס של עשרה, וזה מביא אותנו למינוס של 4.5.

משה גפני: איפה יש עשרה?

עדי חכמון: זה באותה תקנה.

עדי חכמון: אני מסבירה למה הגענו למינוס.

עדי חכמון: במכסות לחקלאים הוספנו 5.5 מיליון שקלים והורדנו מאותו סעיף בגין התחשבנות עם משרד החקלאות על קידוחי שמיר עשרה מיליון, ולכן הגענו למינוס 4.5.

משה גפני: החקלאים יקבלו פחות?

עדי חכמון: לא.

עדי חכמון: את ה-5.5 החקלאים יקבלו וזה בהתאם למשהו שהיה ב-2009 וזה סיום ההתחשבנות אתם.

עדי חכמון: חוץ מזה, זה משהו שיעבור במשרד החקלאות.

משה גפני: בסוף היום, אם נאשר את זה, החקלאים יקבלו פחות?

עדי חכמון: לא.

עדי חכמון: לא יקבלו פחות.

משה גפני: מה זה 259, הוצאה מותנית?

עדי חכמון: 259, יש את מתקן ההתפלה באשדוד שצריך לקבל דמי חקירה מחברת VED ולכן אנחנו צריכים להגדיל לו את ההוצאה המותנית בהכנסה, כדי שהוא יוכל לקבל את הכסף.

משה גפני: אנחנו מצביעים.

משה גפני: ה צ ב ע ה פנייה מספר 69 – אושרה פה אחד פניות מספר 78 עד 80 -

אריאל לוין: יש שלוש החלטות ממשלה.

אריאל לוין: החלטה ראשונה היא תוכנית חומש לעולי אתיופיה.

משה גפני: כמה כסף לתוכנית החומש?

משה גפני: כמה אתם מבקשים עכשיו?

אריאל לוין: שמונה מיליון שקלים.

משה גפני: בסדר.

משה גפני: הלאה.

ליה שמטוב: זה למענקים?

אריאל לוין: כן.

פניה קירשנבאום: ואחר כך בסוף השנה אתם תעבירו את זה לאוצר?

פניה קירשנבאום: כמה מענקים אפשר לתת בשמונה מיליון שקלים:

משה גפני: זאת תוספת.

פניה קירשנבאום: תוספת?

פניה קירשנבאום: כתוב כאן שאלה מענקים.

משה גפני: כן, נכון.

פניה קירשנבאום: כמה מענקים אפשר לתת?

משה גפני: קיימנו על זה כאן כמה דיונים.

משה גפני: כל המשרדים צריכים לתת.

משה גפני: מה הדבר השני?

אריאל לוין: יש החלטת ממשלה על קהילות באזורי עדיפות לאומית, וזאת השתתפות משרד השיכון.

משה גפני: מה זה קהילות מחוללות?

אריאל לוין: אנשים באזור הפריפריה.

משה גפני: זה רק המשרד שלכם עושה את זה?

אריאל לוין: זה שיתוף פעולה עם נגב וגליל.

אריאל לוין: זאת החלטת ממשלה משותפת לסייע לפעילות.

משה גפני: כמה תקציב יש לקהילות הללו?

אריאל לוין: 3 מיליון שקלים בשנה.

משה גפני: יש קריטריונים?

משה גפני: איך זה הולך?

אריאל לוין: יש קריטריונים.

אריאל לוין: יש קול קורא, פונים לכל הגופים שעונים לקריטריונים וקובעים סדר עדיפות לפי כללים מפורסמים בעיתון.

משה גפני: יש קהילות חרדיות כאלה?

אריאל לוין: לא יודע.

משה גפני: אתה תוכל לבדוק?

אריאל לוין: אני יכול לבדוק.

אריאל לוין: אני לא חושב שיש, אבל אני אבדוק.

ליה שמטוב: זה ספציפית לעולי אתיופיה.

משה גפני: לא.

משה גפני: זה הסעיף השני.

פניה קירשנבאום: כאן מדובר על המיישבים של הנגב.

פניה קירשנבאום: אין שם קהילות חרדיות.

פניה קירשנבאום: שלא יגמגמו.

פניה קירשנבאום: אין שם.

אמנון כהן: צריך לעודד.

טמיר כהן: זאת פעילות מבורכת.

אחמד טיבי: סליחה, למה אין חרדים?

פניה קירשנבאום: תעשה רביזיה.

אחמד טיבי: אני קודם מחכה לתשובה.

אחמד טיבי: עוד לא הצבענו.

משה גפני: חבר הכנסת טיבי שואל שאלה.

אורי אריאל: אני אענה לך.

אורי אריאל: היה פרסום בעיתון והם לא ניגשו.

אורי אריאל: מי שלא ניגש, לא יכול לבקש להתחשב בזה שהוא יתום.

אחמד טיבי: לא יכול להיות שבכל הסעיפים האלה אין חרדים והטענה היא שחרדים לא ניגשים למכרזים.

אורי אריאל: כאן אין חרדים.

אורי אריאל: מה לא יכול להיות?

אחמד טיבי: אין חרדים מתאימים?

משה גפני: אלה גרעינים תורניים?

אריאל לוין: לא בהכרח.

משה גפני: אורי, אני אביא לך כמה חרדים שהגישו ונפסלו.

ציון פיניאן: אצלי בטבריה.

משה גפני: יש שם ניקוד שנעשה לפי קריטריונים מאוד ברורים.

משה גפני: אני אביא לך את המקרים.

אריאל לוין: הסעיף השלישי הוא החלטת ממשלה להגברת הפעילות במגזר הערבי.

אחמד טיבי: מה הסכום?

אריאל לוין: יש כאן שני מיליון שקלים שהם חלק מהחלטת הממשלה לצורך קידום השיכון ופרויקטים בבנייה רוויה במגזר הערבי.

אחמד טיבי: בשני מיליון שקלים תעשו את כל זה?

פניה קירשנבאום: רק בטייבה.

אחמד טיבי: גפני, שני מיליון שקלים לכותרת הזאת?

אריאל לוין: זה לא לבנייה.

משה גפני: האמת היא שיש כאן קיפוח של הציבור הערבי.

משה גפני: אין ספק בעניין.

משה גפני: הבעיה שאנחנו החרדים רוצים להיות כמו הערבים, שלפחות נקבל שני מיליון שקלים.

אחמד טיבי: עכשיו ברצינות, למה בדיוק מיועדים שני מיליון השקלים?

אריאל לוין: זה לפי החלטת ממשלה.

אריאל לוין: יש עוד סעיפים של פיתוח, של מענקים, וזה רק לקידום השיווק של בנייה רוויה.

אחמד טיבי: קידום שיווק.

פניה קירשנבאום: אתה בוכה שלא בונים והם כבר מקדמים את השיווק.

פניה קירשנבאום: סימן שיש מה למכור.

אחמד טיבי: המשלה הזאת עוסקת רק בשיווק אבל אין מוצר.

משה גפני: אנחנו מצביעים.

משה גפני: ה צ ב ע ה פניות מספר 78 עד 80 – אושרו פה אחד פניות מספר 81 ו-87 -

אריאל לוין: זאת פנייה של האוצר ולא של השיכון.

אמנון כהן: יש כאן למיעוטים.

משה גפני: מי מסביר את הפנייה הזאת?

משה גפני: זה מיגון עוטף עזה.

אריאל לוין: זה שיכון.

אריאל לוין: יש כאן מגוון של דברים.

אריאל לוין: חבר הכנסת אחמד טיבי, הסעיף הראשון הוא השלמה של תוכנית חומש למגזר המיעוטים ויש כאן סבסוד תשתיות, תכנון, סבסוד תשתיות לקרקע פרטית במגזר הערבי.

משה גפני: כמה כסף?

אריאל לוין: בסך הכול 33.7 מיליון בהרשאה להתחייב.

משה גפני: זאת אומרת, אתם מסבסדים קרקע פרטית במגזר הערבי.

אריאל לוין: כן.

משה גפני: ובמגזר היהודי?

אריאל לוין: לא.

אחמד טיבי: מה זה סבסוד קרקע פרטית?

אריאל לוין: בכפר או בישובים ערביים, בדרך כלל אין הכנסה של הקרקע הפרטית לבנייה רוויה או סמי רוויה.

אריאל לוין: רוצים לעודד את המגזר שגר בישובים הערביים או הכפריים להוציא את הקרקע ולבנות עליה תוך כדי עידוד של מענקים והשתתפות בפיתוח.

אורי אריאל: למדינה אין בדרך כלל קרקעות שם.

אורי אריאל: שם יש מצוקת בנייה והקרקע בידי אנשים פרטיים.

משה גפני: היו פעמים שביקשתי סבסוד של קרקע פרטית ואמרו שלא מסבסדים קרקע פרטית.

אריאל לוין: זאת החלטת ממשלה לסבסד קרקע פרטית.

אורי אריאל: אחרת אין קרקעות לבנייה.

משה גפני: הבנתי.

משה גפני: אני אומר שיש עוד מקומות לגביהם שאלתי ואמרו לי שלא.

משה גפני: זה בסדר.

משה גפני: אני בעד.

אריאל לוין: 125.5 מיליון שקלים, זה עוטף עזה בהתאם להחלטת הממשלה, בהשתתפות של משרד הביטחון, משרד השיכון ומשרד האוצר.

משה גפני: המשרד שמופקד על פיקוד העורף.

אריאל לוין: משרד הביטחון, משרד האוצר ומשרד השיכון.

אריאל לוין: זה על פי החלטת ממשלה.

משה גפני: לאן זה הולך?

אריאל לוין: להשלמת החלטת ממשלה לישובים במרחק של עד שבעה קילומטרים.

משה גפני: מיגון עוטף עזה.

משה גפני: מה עוד?

אריאל לוין: הדבר השלישי.

אריאל לוין: יש הסכמים מלפני חמש שנים כאשר משרד השיכון העביר את ההתקשרויות עם החברות המשכנות.

אריאל לוין: הראשונה הייתה עמידר, אחריה שקמונה והחוזה היה לחמש שנים.

אריאל לוין: מאריכים אותו לתקופה נוספת.

משה גפני: מה אומר החוזה?

אריאל לוין: ניהול הדירות, אחזקה, כל הפעילות של האחזקה, של גביית שכר דירה.

פניה קירשנבאום: במקום להשקיע את הכסף הזה באחזקה, היו מתחזקים את הבניינים ולא את האנשים שגובים את הכסף.

אריאל לוין: זה כולל גם אחזקה וגם ניהול.

אמנון כהן: מה זה מיליון שקלים ללוד?

אריאל לוין: יש החלטת ממשלה על תגבור הפעילות בלוד, ששותפים כאן משרד האוצר, משרד השיכון ומשרד הפנים.

אריאל לוין: כאן מדובר בשבעה מיליון שקלים לתשתיות בעיר לוד.

משה גפני: אנחנו מצביעים.

משה גפני: ה צ ב ע ה פניות מספר 81 ו-87 – אושרו פה אחד פניות מספר 85 ו-86 –

קריאה: הפנייה נועדה לתקצב סך של שני מיליון שקלים עבור פינוי קרווילות שהתפנו מאתרים זמניים.

משה גפני: ומה עושים אתם?

קריאה: עם הקרווילות?

אורי אריאל: הקרווילות למכירה.

אורי אריאל: הבקשה הזאת נועדה לכך שלא יהיה מצב שהקרווילות עומדות בשטח ריקות.

משה גפני: אנחנו מצביעים.

משה גפני: ה צ ב ע ה פניות מספר 85 ו-86 – אושרו פה אחד פניות מספר 91 ו-92 -

עמית סדן: הפנייה נועדה לתגבור תקציב תחזוקת מנהרות הכותל בסך מיליון ו-200 אלף שקלים, בהתאם לסיכום בין המשרדים.

משה גפני: אנחנו מצביעים.

משה גפני: ה צ ב ע ה פניות מספר 91 ו-92 – אושרו פה אחד פניות מספר 93 ו-94 -

עמית סדן: הפנייה נועדה להעביר 23 מיליון ו-866 אלף שקלים מתקציב המשטרה לתקציב הרשות לשם העברת אחריות על ביקורת הגבולות מהמשטרה לרשות האוכלוסין.

עמית סדן: זה בהתאם להחלטת הממשלה בנושא.

משה גפני: זה עובר מתקציב המשטרה.

עמית סדן: האחריות לביקורת הגבולות, כל הבקרים וכל מי שחותם על דרכונים, אלה כבר לא שוטרים היום אלא עובדי מדינה של הרשות.

עמית סדן: בהתאם לזה כל התקציב בכללותו עובר.

פניה קירשנבאום: מה עושים עם כל האנשים שעבדו?

עמית סדן: מי שרצה, עבר להיות עובד מדינה ולא נפגעו לו התנאים.

עמית סדן: היו הרבה דיונים על זה.

עמית סדן: מי שרצה להישאר במשטרה, נשאר במשטרה.

עמית סדן: העובדים לא נפגעו.

עמית סדן: היו הרבה דיונים על כך.

משה גפני: זאת אומרת, זה רק עובר מינהלית, אבל העובדים לא נפגעים.

עמית סדן: כן.

משה גפני: אתה היססת.

עמית סדן: לא.

עמית סדן: אני אומר שמי שרצה, עבר.

משה גפני: אם אני הייתי עובד ואני לא רוצה לעבור, אז אני נשאר במשטרה.

משה גפני: העובדים לא נפגעים.

עמית סדן: כן.

עמית סדן: היו הרבה דיונים גם כאן

עמית סדן: בכנסת על כך וליבנו את כל הנושאים.

פניה קירשנבאום: מי שעבר, הוא עבר להיות עובד רשות שדות התעופה או רשות האוכלוסין?

עמית סדן: רשות האוכלוסין, ההגירה ומעברי הגבול.

עמית סדן: הוא עובד מדינה.

משה גפני: אנחנו מצביעים.

משה גפני: ה צ ב ע ה פניות מספר 93 ו-94 – אושרו פה אחד פניות מספר 98 עד 100 –

עדי חכמון: הפנייה נועדה לבצע שינוי בתקציב רשות המים לצורך תקצוב 14 מיליון שקלים בהוצאה עבור תוכנית החירום למשק המים.

עדי חכמון: בין היתר להסברה, אכיפת תקנות בצורת והגברת תקנים.

עדי חכמון: בנוסף, הפנייה נועדה לבצע שינויים פנימיים בתקציב הפיתוח של משק המים, בין היתר תקצוב של 61 אלף שקלים בהרשאה להתחייב לפיתוח תשתיות ביוב וגם ליישם החלטת ממשלה מאוקטובר 2007 ולהוסיף 33 אלף שקלים לתמיכה בתאגידים בדואים.

פניה קירשנבאום: אני מגישה רביזיה.

פניה קירשנבאום: אני רוצה לראות איזה תוכניות.

פניה קירשנבאום: שוב אני שואלת.

פניה קירשנבאום: לא ידעתם שהתוכניות האלה יהיו?

פניה קירשנבאום: למה צריך לעשות העברה?

עדי חכמון: אני יכולה להסביר.

עדי חכמון: ה-33 אלף שקלים האלה הם תאגיד בדואי שהוקם רק עכשיו ואי אפשר היה לתקצב אותו לפני כן.

עדי חכמון: לכן עכשיו הוא מתוקצב.

פניה קירשנבאום: ויתר הדברים?

פניה קירשנבאום: תוכניות?

אורי אריאל: יש תוכניות מאושרות במאות מיליוני שקלים.

אורי אריאל: בעקבות התוכניות המאושרות ומצב משק המים שמידרדר, הוחלט להקדים על חשבון 2012 סדר גודל של שלושים, שבעים, שמונים מיליון שקלים שבא לידי ביטוי בבקשה הזאת שמחולקים לפי התוכניות שאושרו כבר לפני חצי שנה ושנה.

אורי אריאל: אמרתי בסדר?

עדי חכמון: לא ממש.

אורי אריאל: את יכולה לתקן אותי.

פניה קירשנבאום: במשרד התשתיות יש תוכנית חומש משנת 2002 שלא מומשה ויש ים של הצעות ואפילו מבקר המדינה התייחס לכך.

עדי חכמון: רשות המים, זה תקציב אחר.

פניה קירשנבאום: מבקר המדינה התייחס בדוח שלו לכך שרשות המים לא עושה שום מאמצים לרכישת מים אלא מתעסקת רק בכל מיני תוכניות והתפלה.

פניה קירשנבאום: אני לא מבינה למה לא אימצתם את המסקנות ולמשל לא מנסים לרכוש מים.

עדי חכמון: אני לא מכירה את הנושא של רכישת מים.

עדי חכמון: , אני יכולה להגיד שהתוכנית הזאת היא תוכנית חירום שנחתמה באוקטובר 2010 ולכן היא לא יכלה להיות בתקציב.

עדי חכמון: תוכנית החירום שאנחנו מתקצבים כאן נחתמה באוקטובר 2010 ולא הספיקה להיכנס לתקציב.

פניה קירשנבאום: את יודעת מתי אנחנו הצבענו על התקציב?

פניה קירשנבאום: ב-31 בדצמבר 2010.

פניה קירשנבאום: אני מעריכה שמאוקטובר עד סוף דצמבר ניתן היה להכניס את זה בתקצוב.

משה גפני: אנחנו מצביעים.

משה גפני: ה צ ב ע ה פניות מספר 98 עד 100 – אושרו פה אחד

פניה קירשנבאום: רביזיה.

משה גפני: חברת הכנסת קירשנבאום מבקשת רביזיה.

משה גפני: פניות מספר 83 ו-84 – אין רפרנט.

ציון פיניאן: העברה של 600 אלף שקלים לבית חולים הלל יפה.

אמנון כהן: דבר חשוב ביותר.

פניה קירשנבאום: אני חושבת שצריך לתגבר את אגף התקציבים כי הרפרנטים שלהם לא מגיעים לכאן.

משה גפני: אבל את לא מאשרת להם.

משה גפני: הם ביקשו יועצים וכוננויות.

עמית סדן: הפנייה נועדה להעברת סך של 600 אלפי שקלים לתקציב הפיתוח של עבור השתתפות בהצטיידות במכשור רפואי בבית החולים על שם הלל יפה בחדרה.

אמנון כהן: חשוב ביותר.

אחמד טיבי: חשוב.

פניה קירשנבאום: רק בגלל שאחמד אומר, אני מסכימה.

משה גפני: באמת מאוד חשוב.

משה גפני: אנחנו מצביעים.

משה גפני: ה צ ב ע ה פניות מספר 83 ו-84 – אושרו פה אחד פניות מספר 103 ו-104 -

עמית סדן: הפנייה התקציבית נועדה להעביר סך של מיליון שקלים חדשים למרכז מחקר ופיתוח בקו עימות ולהעברת 700 אלפי שקלים חדשים למכון יד בן-צבי.

אמנון כהן: מכון חשוב ביותר שעושה עבודה מצוינת.

ציון פיניאן: חשוב מאוד.

משה גפני: אנחנו מצביעים.

משה גפני: ה צב ע ה פניות מספר 103 ו-104 – אושרו פה אחד פניות מספר 105 ו-108 -

דניאלה פרתם: הפנייה נועדה להעביר סך של 260 מיליון שקלים לתקציב הביטחון.

דניאלה פרתם: ההסברים יינתנו בוועדה המשותפת ולא אוכל לתת אותם כאן.

אמנון כהן: בכל מקרה אדוני, אם תרצה להעביר את זה, אני עושה רביזיה.

אחמד טיבי: אנחנו חותמת גומי?

פניה קירשנבאום: שלא יסבירו לנו אבל שיסבירו לך.

דניאלה פרתם: אנחנו נסביר את השימושים בוועדה המשותפת.

משה גפני: רבותיי, אני מדבר על התקנון עכשיו.

משה גפני: אפשר לא לאשר, אפשר לעשות רביזיה, אבל בואו ניקח בחשבון על מה אנחנו מדברים.

משה גפני: על פי התקנון בתקציב הביטחון ועדת הכספים, התפקיד שלה הוא לאשר את המסגרת ולא להיכנס לפרטים בגלל הסיווג.

משה גפני: לאחר מכן זה עובר לוועדה המשותפת שלך כספים וחוץ וביטחון ושם יש את הפירוט.

אמנון כהן: יש נציגים שלנו שם.

משה גפני: אפשר להחליט שכן ואפשר להחליט שלא.

משה גפני: אנחנו לא יכולים לקבל הסבר, על פי התקנון, אלא בוועדה המשותפת.

אחמד טיבי: איפה התקנון אדוני?

אחמד טיבי: אתה מוכן לקרוא את התקנון?

משה גפני: כן.

אחמד טיבי: אני מבקש לקרוא את הסעיף הזה.

אחמד טיבי: אין בתקנון סעיף כזה.

משה גפני: לפי דעתי אפילו בחוק.

טמיר כהן: בחוק.

פניה קירשנבאום: אני רוצה לעשות רביזיה.

דניאלה פרתם: אנחנו כבר מתחילת השנה אמרנו שיהיו תוספות לתקציב הביטחון, מעבר לתקציב שאושר בחוק התקציב לשנת 2011.

אחמד טיבי: אמרתי שאין סעיף שאומר את מה שאמר גפני.

משה גפני: יש.

דניאלה פרתם: יש.

משה גפני: יש את זה בתקנון ולפי דעתי אפילו בחוק.

אחמד טיבי: בבקשה תראה לחברי הוועדה.

דניאלה פרתם: אתה רוצה שאני אביא את חוק יסודות התקציב?

אורי אריאל: אני יודע מה הנוהל ומה הנוהג הרבה שנים אבל אני לא יודע לגבי חוק.

אחמד טיבי: השאלה אם זה החוק.

אחמד טיבי: נוהל, זה כן.

אמנון כהן: בכל מקרה אני רוצה לבקש רביזיה.

אחמד טיבי: אדוני לא רוצה להראות לנו את הסעיף בחוק?

משה גפני: אני מתקשר ליועצת המשפטית שתביא את התקנון.

פניה קירשנבאום: אני מצטרפת לרביזיה של אמנון.

אורי אריאל: גם אני.

דניאלה פרתם: אפשר לדעת מה אומרת הרביזיה?

אמנון כהן: שר הביטחון צריך לתת הסברים לחבר הכנסת אמנון כהן ולחבר הכנסת אורי אריאל.

אמנון כהן: הוא יודע על מה.

אמנון כהן: כל עוד לא נקבל הסברים, התקציב הזה לא עובר.

דניאלה פרתם: אני מנסה להבין אם אלה דברים שצריכים להינתן כאן או שהם צריכים להינתן בוועדה המשותפת.

אחמד טיבי: הוא לא רוצה לתת לך את ההסברים.

אחמד טיבי: הוא אמר בכללי, במסגרת.

אחמד טיבי: את ההסברים הוא ייתן בוועדה המשותפת, אמנון כהן, כמו שאת אמרת.

אמנון כהן: דרך אגב, תמסרי שגם ההעברות העתידיות שאמורות להגיע, לא יעברו כל עוד לא נקבל הסברים.

משה גפני: סעיף 18 לחוק יסודות התקציב קובע שתקציב הביטחון על כל שלוחותיו יאושר בוועדה המשותפת של ועדת כספים וחוץ וביטחון.

משה גפני: הפרשנות המשפטית של הכנסת לדורותיה קבעה שאי אפשר להעביר את זה ישירות לוועדה המשותפת מכיוון שוועדת הכספים אחראית על תקציב המדינה כולו ולא יכול להיות שיהיה איזשהו סעיף תקציבי שיאושר בוועדה משותפת לפני שוועדת הכספים אישרה את המסגרת.

אחמד טיבי: היא הנותנת.

משה גפני: רגע.

משה גפני: החוק קובע שאת הסעיף הזה צריכה לאשר ועדה משותפת ולא ועדת הכספים.

משה גפני: זה חוק יסודות התקציב, סעיף 18.

משה גפני: מה שמגיע לכאן, זאת פרשנות משפטית של הייעוץ המשפטי של הכנסת כל השנים שאי אפשר להעביר ישירות תקציב לוועדה המשותפת לפני שאת המסגרת לא מאשרת ועדת הכספים.

משה גפני: בחוק כתוב ועדה משותפת.

משה גפני: סעיף 18 לחוק יסודות התקציב.

אחמד טיבי: אין משהו ברור שאומר שאסור לוועדה לדון.

משה גפני: ברור.

אורי אריאל: אם משרד הביטחון רוצה להסביר או האוצר רוצה להסביר, הם יכולים להסביר.

משה גפני: כן.

משה גפני: אבל החוק אומר שזה צריך להיות מאושר בוועדה המשותפת.

אורי אריאל: נכון, אבל אם הם רוצים, הם יכולים להסביר גם כאן.

משה גפני: אנחנו מצביעים.

משה גפני: ה צ ב ע ה נגד – 1 פניות מספר 105 ו-108 - אושרו

אמנון כהן: אני מבקש רביזיה.

משה גפני: אנחנו מצביעים שוב.

משה גפני: ה צ ב ע ה בעד – 2 נגד – 1 נמנע – 1 פניות מספר 105 ו-108 – לא עברו אני מגיש רביזיה.

אמנון כהן: אני מצטרף לרביזיה?

משה גפני: אין צורך.

עדי חכמון: אפשר לשאול לגבי הרביזיה שלי?

פניה קירשנבאום: תגידי לאודי ניסן שהגשתי רביזיה.

פניה קירשנבאום: אני אומרת לך שזאת תשובה מספקת.

עדי חכמון: קיבלתי תשובה לשאול את אודי ניסן.

עדי חכמון: אני אשאל את אודי ניסן.

אחמד טיבי: פגישה משותפת של פניה עם אודי ניסן, שם יינתנו הסברים להסתייגות שלה.

משה גפני: אני רוצה להודיע לחברי הוועדה, עוד לא החלטתי אבל יכול להיות שאני אעשה ישיבה על חוק ששינסקי על רביזיה.

משה גפני: אנחנו נודיע בעוד מועד.

משה גפני: אני רוצה להוריד את הסעיף של העברת מדיע.

פניה קירשנבאום: אני יכולה להשאיר לך פתק עם ההצבעה שלי?

משה גפני: לא.

פניה קירשנבאום: ב-4:30 אני חייבת לצאת.

אמנון כהן: אפשר להביא למליאה.

משה גפני: אני עוד מתלבט.

משה גפני: אני חושב שעדיף כאן.

עדי חכמון: לגבי הרביזיה, אני רוצה לומר שזאת תוכנית חירום של משק המים שיש בה הרבה פרויקטים שצריך להוציא.

משה גפני: את מדברת על הביטחון?

עדי חכמון: לא.

עדי חכמון: אני מדברת על רשות המים, על הרביזיה שהוגשה ולא קיבלתי הסבר מדוע.

אורי אריאל: תגידי לאודי ניסן שכדאי שהפגישה תהיה הערב, כך שמחר זה יכול לבוא שוב לשולחן הוועדה.

אורי אריאל: זה יתעכב ב-24 שעות.

איתמר שושנה: יושב ראש הוועדה, לגבי הפנייה שלנו, ביקשת שנקיים דיון נוסף.

איתמר שושנה: איך תרצה לעשות זאת?

משה גפני: בשבוע הבא, בעזרת השם.

משה גפני: תודה רבה.

משה גפני: הישיבה נעולה.